વાજપેયીની વક્તૃત્વ કળા પર તો સૌ કોઈ આફરીન હતા. તેમના અભિન્ન મિત્ર એન. એમ. ઘટાટેએ નોંધ્યું છે કે સંસદમાં તેઓ ચૂંટાયા ત્યારે ત્યાં પણ તેમની વક્તૃત્વ શૈલીએ ધૂમ મચાવી. એક વખત લોકસભાના તત્કાલીન અધ્યક્ષ આયંગરને ઘટાટેએ પૂછ્યું કે, લોકસભામાં સર્વશ્રેષ્ઠ વક્તા કોણ છે? તેમણે તુરંત કહેલું – હિન્દીમાં અટલબિહારી વાજપેયી અને અંગ્રેજીમાં હીરેન મુખરજી. ઘટાટેએ આ વાત અટલજીને જણાવી તો તેમણે કહ્યું કે વાસ્તવમાં તેઓ (અધ્યક્ષ) બહાર તો મારી પ્રશંસા કરે છે, પરંતુ ગૃહમાં બોલવાની તક જ આપતા નથી અને હું હંમેશ ધ્યાન આકર્ષિત કરવા માટે વૉક-આઉટનો માર્ગ અપનાવું છું. તેમના કાર્યકાળ દરમિયાન વિવિધ રાજનેતાઓને સંસદમાં તેમણે આપેલી શ્રદ્ધાંજલિઓ પણ અદ્ભુત છે. તેમાં યે ખાસ કરીને જવાહરલાલ નહેરુને આપેલી શ્રદ્ધાંજલિ એક કવિતા સમાન જ છે. તેમને જ્યારે આ વાત જણાવવામાં આવી ત્યારે વાજપેયીએ કહ્યું કે હું આશા રાખું કે કોઈ મને પણ આવી જ કાવ્યાત્મક રીતે શ્રદ્ધાંજલિ આપશે.